# 4. Animando historias: imos polo reto

# O cine de animación

O cine de animación é unha forma de contar historias mediante imaxes que parecen moverse. Estas imaxes poden ser debuxos feitos a man, figuras de plastilina ou creacións realizadas por ordenador. Ao xuntar moitas imaxes cun pequeno cambio entre elas, logramos que os personaxes e obxectos cobren vida na pantalla.

Existen diferentes técnicas de animación:

Debuxos animados: Consisten en debuxar a man cada fotograma. Cada debuxo representa un movemento lixeiramente diferente do anterior, e ao proxectalos en secuencia, crean a ilusión de movemento.

Animación con plastilina: Tamén coñecida como stop-motion, utiliza figuras de plastilina ou incluso de Lego, que se moven e fotografan fotograma a fotograma. Ao reproducir as imaxes en orde, parece que as figuras se moven por si soas.

Animación por ordenador: Emprega programas informáticos para crear personaxes e escenarios en 3D. Esta técnica permite xerar movementos e efectos moi realistas.

Historicamente, moitas películas de animación presentaban personaxes femininos en roles secundarios ou estereotipados. Porén, nos últimos anos, isto cambiou grazas a mulleres que traballan na animación e crean historias con protagonistas femininas fortes e valentes.

Un exemplo destacado é Nora Twomey, unha directora irlandesa coñecida por películas como "The Breadwinner". Esta película conta a historia dunha nena afgá que loita por axudar á súa familia nunha situación difícil, mostrando a súa coraxe e determinación.

En Galicia, o cine de animación ten unha presenza destacada. Por exemplo, a película "O bosque animado" (2002) foi a primeira película europea de animación en 3D e obtivo dous premios Goya.

A directora Chelo Loureiro, fundadora de Abano Produccións, gañou varios premios Goya polo seu traballo en películas de animación. Dirixiu películas como "Valentina", unha película sobre unha nena con síndrome de Down que soña con ser trapecista.

Estas obras e profesionais amosan o talento e a creatividade presentes no noso país.

O cine de animación é unha ferramenta poderosa para transmitir valores e fomentar a creatividade en persoas de todas as idades.

## Lectura facilitada

O cine de animación serve para contar historias.

As imaxes poden ser debuxos, figuras de plastilina ou imaxes en ordenador.

Hai diferentes técnicas de animación:

-Debuxos animados feitos a man.

Cada debuxo ten un pequeno cambio no movemento.

Ao xuntalos, parecen moverse.

-Animación con plastilina chámase stop mo tion.

Fotografías seguidas parecen mover as figuras.

-A animación por ordenador usa programas informáticos como Scratch.

Esta técnica permite xerar movementos e efectos moi realistas.

As mulleres no cine de animación están cambiando moito.

Fan historias sobre mulleres e as súas vidas.

A película "O bosque animado" de 2002 foi a primeira película europea de animación en 3D.

Gañou dous premios Goya.

Chelo Loureiro dirixiu películas de animación e gañou premios.

Unha delas trata sobre unha nena con síndrome de Down.

Estas películas amosan o gran talento das persoas do noso país.

O cine de animación transmite valores e fomenta a creatividade.

## Audio

audio/wav

## Apoio visual

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)